Peaky Blinders (τηλεοπτική σειρά)

Το ***Peaky Blinders*** είναι βρετανική ιστορική αστυνομική δραματική σειρά που δημιουργήθηκε από τον Στίβεν Νάιτ. Τα γεγονότα της σειράς διαδραματίζονται στο Μπέρμιγχαμ στην Αγγλία και ακολουθούν τη δράση της εγκληματικής συμμορίας με το όνομα Peaky Blinders, στον απόηχο του Α΄ Παγκοσμίου Πολέμου. Η φανταστική συμμορία της σειράς είναι ελαφρώς βασισμένη στην αληθινή αστική, νεανική συμμορία με το ίδιο όνομα, η οποία έδρασε στην πόλη από τη δεκαετία του 1880 μέχρι τη δεκαετία του 1910.

Κατά τη διάρκεια των έξι κύκλων προβολής, η σειρά είχε ως πρωταγωνιστές μεγάλο αριθμό ηθοποιών με τους Κίλιαν Μέρφι ως Τόμι Σέλμπι, Έλεν ΜακΚρόρι ως Ελίζαμπεθ «Πόλι» Γκρέι, Πολ Άντερσον ως Άρθουρ Σέλμπι, Σόφι Ραντλ ως Έιντα Σέλπι και Τζο Κόουλ ως Τζον Σέλμπι, οι οποίοι αποτελούν και τα κύρια μέλη της συμμορίας, να ηγούνται του συνολικού καστ. Μερικοί από τους ηθοποιούς που πρωταγωνιστούν αποτελούν οι Σαμ Νιλ, Άναμπελ Γουόλις, Ίντο Γκόλντμπεργκ, Τομ Χάρντι, Σαρλότ Ράιλι, Φιν Κόουλ, Νατάσα Ο'Κιφ, Πάντι Κόνσιντιν, Έιντριεν Μπρόντι, Έινταν Γκίλεν, Άνια Τέιλορ-Τζόι, Σαμ Κλάφλιν, Άμπερ Άντερσον, Τζέιμς Φρέσβιλ και Στίβεν Γκράχαμ.

Η σειρά έκανε πρεμιέρα στις 12 Σεπτεμβρίου 2013 και προβαλλόταν από το BBC Two μέχρι και τον τέταρτο κύκλο της, ενώ ο πέμπτος και ο έκτος κύκλος προβλήθηκαν από το BBC One. Το Netflix, στα πλαίσια της συμφωνίας με την Weinstein Company και την Endemol, απέκτησε τα δικαιώματα προβολής της σειράς στις Ηνωμένες Πολιτείες και στον υπόλοιπο κόσμο. Τον Ιανουάριο του 2021, ανακοινώθηκε πως ο έκτος κύκλος της σειράς θα ήταν και ο τελευταίος και, αντί έβδομου κύκλου, η ιστορία θα ολοκληρωνόταν με μία ταινία μεγάλου μήκους. Το τελευταίο επεισόδιο της σειράς το οποίο και ολοκλήρωσε τον έκτο κύκλο, προβλήθηκε στις 3 Απριλίου 2022.

Η σειρά έλαβε θετικές κριτικές στο σύνολό της, κυρίως για τις χαρισματικές ερμηνείες των πρωταγωνιστών της και τη φωτογραφία της, ενώ κάποιοι επέκριναν τις ιστορικές ανακρίβειες που εμπεριέχει. Επίσης, βρέθηκε υποψήφια για αρκετά βραβεία κερδίζοντας μερικά από αυτά, ανάμεσά τους και τρία βραβεία BAFTA.

## Γενική πλοκή
Η σειρά επικεντρώνεται γύρω από μία εγκληματική οικογενειακή συμμορία με Ιρλανδική Καθολική και Ρομά καταγωγή, η οποία διαμένει στο Μπέρμιγχαμ της Αγγλίας. Η ιστορία να ξεκινάει το 1919, αρκετούς μήνες μετά το τέλος του Α' Παγκοσμίου Πολέμου (Νοέμβριο του 1918). Το όνομα της συμμορίας είναι Peaky Blinders και η ιστορία επικεντρώνεται κυρίως στον φιλόδοξο και χαρισματικό αρχηγό της, Τομας «Τόμι» Σέλμπι, ο οποίος είναι αποτελεί τον δεύτερο γιο της οικογένειας.

Στον πρώτο κύκλο, οι δραστηριότητες της συμμορίας προσελκύουν την προσοχή του Ταγματάρχη Τσέστερ Κάμπελ, του ανακριτή επιθεωρητή της Βασιλικής Χωροφυλακής της Ιρλανδίας, τον οποίο έστειλε στο Μπέρμιγχαμ από το Μπέλφαστ ο ίδιος ο Ουίνστον Τσώρτσιλ για να καθαρίσει την πόλη από μέλη του Ιρλανδικού Δημοκρατικού Στρατού (IRA), κομμουνιστές, εγκληματικές συμμορίες αλλά και κοινούς εγκληματίες. Κύριος στόχος του είναι η καταστολή της εξέγερσης και των διαταραχών στο Μπέρμιγχαμ, καθώς και η ανάκτηση κάποιων κλεμμένων όπλων που προορίζονταν να αποσταλούν στη Λιβύη. Η ιστορία του πρώτου κύκλου ολοκληρώνεται στις 3 Δεκεμβρίου 1919—«Black Star Day», τη μέρα όπου οι Peaky Blinders σχεδιάζουν να θέσουν υπό τον έλεγχό τους την περιοχή στοιχημάτων που ελέγχει ο ανταγωνιστής τους, Μπίλι Κίμπερ, στους Αγώνες Worcester.

Στον δεύτερο κύκλο, οι Peaky Blinders επεκτείνουν την εγκληματική δραστηριότητα της οργάνωσής τους σε «Βορρά και Νότο, διατηρώντας ωστόσο την ισχύ τους στην πόλη τους, το Μπέρμιγχαμ». Η ιστορία του δεύτερου κύκλου αρχίζει το 1921 και κλιμακώνεται στις ιπποδρομίες του Έπσομ στις 31 Μαΐου 1922, την ημέρα του Ντέρμπι, οπότε και ολοκληρώνεται ο κύκλος.

Τα γεγονότα του τρίτου κύκλου διαδραματίζονται το 1924, όταν ο Τόμι και η οικογένειά του βυθίζονται σε έναν ακόμη πιο επικίνδυνο κόσμο καθώς επεκτείνουν για ακόμη μία φορά τη δραστηριότητά τους, αυτή τη φορά διεθνώς. Στον τρίτο κύκλο εισέρχονται επίσης νέοι χαρακτήρες, όπως του Πατέρα Τζον Χιουζ, ο οποίος εμπλέκεται σε αντικομμουνιστική οργάνωση, του Ρούμπεν Όλιβερ, ενός ζωγράφου τον οποίο προσλαμβάνει η Πόλι για να της φτιάξει το πορτρέτο και τελικά εμπλέκεται ερωτικά μαζί του, της Μεγάλης Δούκισας της Ρωσίας, Τατιάνα Πετρόβνα, και της συζύγου του Άρθουρ, Λίντα Σέλμπι.

Τα γεγονότα του τέταρτου κύκλου ξεκινούν την Παραμονή των Χριστουγέννων του 1925 και ολοκληρώνονται μετά τη γενική απεργία του 1926, με τον Τόμι να χρησιμοποιεί την Τζέσι Ίντεν για πληροφορίες και να εκλέγεται τελικά βουλευτής το 1927.

Τα γεγονότα του πέμπτου κύκλου διαδραματίζονται δύο χρόνια αργότερα, ξεκινώντας στις 29 Οκτωβρίου 1929 (Μαύρη Πέμπτη) και τελειώνοντας στις 7 Δεκεμβρίου 1929, το πρωινό μετά την αποτυχημένη απόπειρα δολοφονίας του ηγέτη του φασιστικού κόμματος Βρετανική Ένωση Φασιστών, Όσβαλντ Μόσλι, κατά τη διάρκεια ενός συλλαλητηρίου.

Τα γεγονότα του έκτου κύκλου ξεκινούν τέσσερα χρόνια αργότερα, στις 5 Δεκεμβρίου 1933, την ημέρα της λήξης της ποτοαπαγόρευσης στις Ηνωμένες Πολιτείες. Επίσης, το Ναζιστικό Κόμμα έχει αποκτήσει δύναμη στη Γερμανία, κάτι το οποίο οδηγεί και στην αύξηση των μελών του κόμματος της Βρετανικής Ένωσης Φασιστών. Ο Τόμι δεν έχει μόνο να αντιμετωπίσει τον Μόσλι, αλλά και συνωμοσίες της Ιρλανδικής Μαφίας, καθώς και τον Αντισυμβατικό IRA.

## Ηθοποιοί και χαρακτήρες
### Βασικοί
*Κίλιαν Μέρφι ως Τόμας «Τόμι» Σέλμπι, ο επικεφαλής των Peaky Blinders. Μετά τη συνεισφορά του στον Πόλεμο, παρασημοφορήθηκε και αποτελεί ήρωα πολέμου.
*Σαμ Νιλ ως επικεφαλής Επιθεωρητής/Ταγματάρχης Τσέστερ Κάμπελ (κύκλοι 1-2). Προτεστάντης αστυνομικός από το Όλστερ, ο οποίος φτάνει στο Μπέρμιγχαμ από το Μπέλφαστ με εντολή του Ουίνστον Τσώρτσιλ.
*Έλεν ΜακΚρόρι ως Ελίζαμπεθ Πολυάννα «Πόλι» Γκρέι, γεννημένη Σέλμπι (κύκλοι 1-5). Η θεία των αδελφών Σέλμπι και ταμίας των Peaky Blinders.
*Πολ Άντερσον ως Άρθουρ Σέλμπι Τζούνιορ. Ο καλύτερος φίλος του Τόμι και ο μεγαλύτερος από τα αδέλφια Σέλμπι.
*Άναμπελ Γουόλις ως Γκρέις Σέλμπι, γεννημένη Μπέρτζες (κύκλοι 1-3, 5). Πρώην μυστική πράκτορας και Ιρλανδή προτεστάντισσα. Είναι η πρώτη σύζυγος του Τόμι και μητέρα του γιου του, Τσαρλς.
*Ίντο Γκόλντμπεργκ ως Φρέντι Θορν (κύκλος 1). Γνωστός κομμουνιστής στην περιοχή, ο οποίος πολέμησε στον Πόλεμο. Παντρεύεται την Έιντα και αποκτά μαζί της ένα γιο.
*Σόφι Ραντλ ως Έιντα Θορν, γεννημένη Σέλμπι. Η μοναδική αδελφή των αδελφών Σέλμπι.
*Τζο Κόουλ ως Τζον «Τζόνι» Σέλμπι (κύκλοι 1-4). Ο τρίτος στη σειρά αδελφός Σέλμπι και μέλος των Peaky Blinders.
*Νεντ Ντένεχι ως Τσάρλι Στρονγκ. Ιδιοκτήτης ναυπηγείου στην περιοχή, τον οποίο τα αδέλφια Σέλμπι βλέπουν ως θείο.
*Μπέντζαμιν Ζεναφάια ως Τζερεμάια «Τζίμι» Τζίζους. Ιεροκήρυκας και φίλος των Peaky Blinders.
*Ντέιβιντ Ντόσον ως Ρόμπερτς (κύκλος 1). Ο λογιστής του Μπίλι Κίμπερ.
*Άντι Νάιμαν (κύκλος 1), Ρίτσαρντ ΜακΚέιμπ (κύκλος 2, επαναλβανόμενος) και Νιλ Μάσκελ (κύκλοι 5-6) ως Ουίνστον Τσώρτσιλ.
*Τσάρλι Κριντ-Μάιλς ως Μπίλι Κίμπερ (κύκλος 1). Τοπικός ισχυρός εγκληματίας και ηγέτης των Birmingham Boys, ο οποίος έχει στον έλεγχό τους τις τοπικές ιπποδρομίες.
*Τόμι Φλάναγκαν ως Άρθουρ Σέλμπι ο Πρεσβύτερος (κύκλος 1). Ο πατέρας των αδελφών Σέλμπι και αδελφός της Πόλι.
*Νώε Τέιλορ ως Ντάρμπι Σαμπίνι (κύκλος 2). Ο αρχηγός της Ιταλικής συμμορίας του Κάμντεν Τάουν.
*Τομ Χάρντι ως Άλφρεντ «Άλφι» Σόλομονς (κύκλοι 2-6). Ο αρχηγός της Εβραϊκής συμμορίας του Κάμντεν Τάουν.
*Σαρλότ Ράιλι ως Μέι Φιτζ Κάρλετον (κύκλοι 2, 4). Ευκατάστατη χήρα η οποία έχει στην ιδιοκτησία της άλογα κούρσας.
*Φιν Κόουλ ως Μάικλ Γκρέι (κύκλοι 2-6). Ο βιολογικός γιος της Πόλι.
*Νατάσα Ο'Κιφ ως Ελίζαμπεθ «Λίζι» Σέλμπι, γεννημένη Σταρκ (κύκλοι 2-6, κύκλος 1 γκεστ). Μία πρώην ιερόδουλη που δούλευε ως γραμματέας του Τόμι. Είναι η δεύτερη σύζυγός του και μητέρα της κόρης του, Ρούμπι.
*Έιμι-Φιόν Έντουαρντς ως Έσμε Σέλμπι-Λι (κύκλοι 3-4, 6 και κύκλοι 1-2 επαναλαμβανόμενη). Η σύζυγος του Τζον και μέλος της φατριάς των Λι.
*Γκάιτε Γιάνσεν ως Πριγκίπισσα Τατιάνα Πετρόβνα (κύκλος 3). Ρωσίδα πριγκίπισσα η οποία αναπτύσσει παράνομο δεσμό με τον Τόμι.
*Αλεξάντερ Σίντιγκ ως Ρούμπεν Όλιβερ (κύκλος 3). Καλλιτέχνης/Ζωγράφος πορτραίτων ο οποίος εμπλέκεται ερωτικά με την Πόλι.
*Πακι Λι ως Τζόνι Ντογκς (κύκλοι 3-6 και κύκλοι 1-2 επαναλαμβανόμενος). Τσιγγάνος φίλος του Τόμι.
*Γιαν Μπέιβουτ ως Αρχιδούκας Λεόν Ρόμανοφ (κύκλος 3). Ο θείος της Τατιάνα.
*Ντίνα Κορζούν ως Μεγάλη Δούκισσα Ιζαμπέλα Πετρόβνα (κύκλος 3). Η θεία της Τατιάνα.
*Πάντι Κόνσιντιν ως Πατέρας Τζον Χιουζ (κύκλος 3). Ιερέας ο οποίος συνεργάζεται με τον αντι-κομμουνιστικό Τομέα Δ (Οικονομικός Σύνδεσμος - Economic League) της Βρετανικής Κυβέρνησης.
*Κέιτ Φίλιπς ως Λίντα Σέλμπι (κύκλοι 4-6 και κύκλος 3 επαναλαμβανόμενη). Η σύζυγος του Άρθουρ, η οποία είναι πιστή Χριστιανή.
*Τσάρλι Μέρφι ως Τζέσι Ίντεν (κύκλοι 4-5). Συνδικαλίστρια και ερωμένη του Τόμι.
*Έιντριεν Μπρόντι ως Λούκα Τσανγκρέτα (κύκλος 4). Μαφιόζος από τη Νέα Υόρκη ο οποίος βρίσκεται σε βεντέτα με τους Peaky Blinders.
*Ίαν Πεκ ως Κέρλι (κύκλοι 4-6 και κύκλοι 1-3 επαναλαμβανόμενος). Ειδικός στη φροντίδα αλόγων και βοηθός του Τσάρλι.
*Τζακ Ρόουαν ως Μπόνι Γκολντ (κύκλοι 4-5). Γιος του Αμπεράμα και πρωταθλητής στην πυγμαχία.
*Έινταν Γκίλεν ως Αμπεράμα Γκολντ (κύκλοι 4-5). Σύμμαχος των Peaky Blinders και εραστής της Πόλι.
*Κίνγκσλεϊ Μπεν-Αντίρ ως Συνταγματάρχης Μπεν Γιάνγκερ (κύκλος 5 και κύκλος 4 γκεστ). Ένας νεαρός συνταγματάρχης ο οποίος αρχίζει ερωτική σχέση με την Έιντα. Ερευνά επίσης τη σοσιαλιστική και φασιστική πολιτική δραστηριότητα.
*Άνια Τέιλορ-Τζόι ως Τζίνα Γκρέι (κύκλοι 5-6). Η Αμερικανίδα σύζυγος του Μάικλ.
*Κόσμο Τζάρβις ως Μπάρνεϊ Τόμασον (κύκλος 5). Ελεύθερος σκοπευτής κατά τον Πρώτο Παγκόσμιο Πόλεμο, συμπολεμιστής και παλιός φίλος του Τόμι, ο οποίος μετά τον πόλεμο νοσηλεύεται κλεισμένος σε ψυχιατρείο.
*Άντριου Κότζι ως Μπρίλιαντ Τσανγκ (κύκλος 5). Κινέζος αρχιεγκληματίας ο οποίος εμπλέκεται σε λαθρεμπόριο οπίου.
*Μπράιαν Γκλίσον ως Τζίμι ΜακΚάβερν (κύκλος 5). Ο ηγέτης των Billy Boys, μίας συμμορίας Σκωτσέζων Προτεσταντών.
*Σαμ Κλάφλιν ως Όσβαλντ Μόσλι (κύκλοι 5-6). Φασίστας πολιτικός και ηγέτης του κόμματος Βρετανική Ένωση Φασιστών.
*Κέιτ Ντίκι ως Ηγουμένη (κύκλος 5). Επικεφαλής μίας ομάδας γυναικών μοναχών.
*Άλφι Έβανς-Μις (κύκλος 1 επαναλαμβανόμενος) και Χάρι Κίρτον (κύκλος 6 και κύκλοι 2-5 επαναλαμβανόμενος) ως Φιν Σέλμπι. Ο μικρότερος από τα αδέλφια Σέλμπι και μέλος των Peaky Blinders.
*Πολίν Τέρνερ ως Φράνσις (κύκλος 6 και κύκλοι 4-5 επαναλαμβανόμενη). Η οικονόμος του Τόμι.
*Σαρλίν ΜακΚίνα ως Λόρα ΜακΚι/Λοχαγός Σουίνγκ (κύκλος 6 και κύκλος 5 γκεστ). Ηγέτης του IRA από το Μπέλφαστ.
*Άμπερ Άντερσον ως Λαίδη Νταϊάνα Μίτφορντ (κύκλος 6). Η δεύτερη σύζυγος του Μόσλι, η μία εκ των αριστοκρατικών αδελφών Μίτφορντ και Φασίστρια της υψηλής κοινωνίας.
*Τζέιμς Φρέσβιλ ως Τζακ Νέλσον (κύκλος 6). Ηγέτης της συμμορίας από τη νότια Βοστώνη, θείος της Τζίνας και αφεντικό του Μάικλ στις Ηνωμένες Πολιτείες.
*Στίβεν Γκράχαμ ως Χάιντεν Σταγκ (κύκλος 6). Συνδικαλιστής των εργατών στις αποβάθρες του Λίβερπουλ.
*Κόνραντ Χαν ως Εράσμους «Δούκας» Σέλμπι (κύκλος 6). Ο πρωτότοκος νόθος γιος του Τόμι, τον οποίο απέκτησε πριν τον Πόλεμο.
*Τζόρνταν Μπόλγκερ (κύκλοι 2-4 επαναλαμβανόμενος) και Ντάριλ ΜακΚόρμακ (κύκλος 6 και κύκλος 5 επαναλαμβανόμενος) ως Αϊσάια Τζίζους. Ο γιος του Τζερεμάια και μέλος των Peaky Blinders.
*Έμετ Τζ. Σκάνλαν ως Μπίλι Γκρέιντ (κύκλος 6 και κύκλος 5 επαναλαμβανόμενος). Πρώην ποδοσφαιριστής και νυν τραγουδιστής, σύμμαχος των Peaky Blinders, ο οποίος τελικά τους προδίδει μεταφέροντας πληροφορίες στον Τζακ Νέλσον.

### Επαναλαμβανόμενοι
*Νιλ Μπελ ως Χάρι Φέντον (κύκλος 1), ο πρώην ιδιοκτήτης της μπιραρίας Γκάρισον.
*Σάμιουελ Έντουαρντ-Κουκ ως Ντάνι «Γουίζ-Μπανγκ» Όουεν (κύκλος 1), πρώην συμπολεμιστής του Τόμι και πιστό μέλος των Peaky Blinders.
*Τόνι Πιτς ως Λοχίας/Επιθεωρητής Μος (κύκλοι 1-4), αστυνόμος από το Μπέρμιγχαμ.
*Κέβιν Μέτκαλφ ως Σκάντμποτ (κύκλοι 1-2), πρωτοπαλίκαρο των Peaky Blinders.
*Τζέφρι Ποστλεθγουέιτ ως Χένρι (κύκλοι 1-2), πρωτοπαλίκαρο των Peaky Blinders.
*Μάθιου Ποστλεθγουέιτ (κύκλοι 1-2), πρωτοπαλίκαρο των Peaky Blinders.
*Σιμόν Κίρμπι ως Αϊρίν Ο'Ντόνελ (κύκλος 2), Υπέρ-της-Συνθήκης μέλος του IRA, η οποία συνεργάζεται με τον Ντόναλ Χένρι και τον Επιθεωρητή Κάμπελ, εκβιάζοντας τον Τόμι να πραγματοποιήσει μία δολοφονία.
*Ρόρι Κίναν ως Ντόναλ Χένρι (κύκλος 2), κατάσκοπος ο οποίος συνεργάστηκε με τους Παράτυπους ενάντια στον Υπέρ-της-Συνθήκης IRA.
*Άνταμ Ελ Χαγκάρ ως Όλι (κύκλος 2), βοηθός του Άλφι.
*Σαμ Χάζελνταϊν ως Τζόρτζι Σίουελ (κύκλος 2), το δεξί χέρι και σύμβουλος του Σαμπίνι.
*Γουάντα Οπαλίνσκα ως Ρόζμαρι Τζόνσον (κύκλοι 2, 4), θετή μητέρα του Μάικλ, τον οποίο είχε ονομάσει Χένρι.
*Ντάνιελ Φερν ως Κινγκ Μέιν (κύκλοι 2, 4), εκπαιδευτής πυγμαχίας στο Μπέρμινγχαμ, ο οποίος προπονεί τον Άρθουρ και τον Μπόνι.
*Τζος Ο'Κόνορ ως Τζέιμς (κύκλος 2), φίλος και συγκάτοικος της Έιντα.
*Ντόριαν Λακ ως Μάριο (κύκλος 2), ιδιοκτήτης του Eden Club, το οποίο έχει υπό τον έλεγχό του ο Σαμπίνι.
*Έριν Σάναχερ ως Κυρία Ρος (κύκλοι 2, 4), εκδικητική μητέρα η οποία αντιπαθεί έντονα τον Άρθουρ μετά τον θάνατο του γιου της, τον οποίο εκείνος προκάλεσε.
*Τζορτζ Γκουίθερ (κύκλος 3) και Κάλουμ Μπουθ-Φορντ (κύκλοι 5-6) ως Καρλ Θορν, γιος της Έιντα και του Φρέντι.
*Κένεθ Κόλεϊ ως Βισέντε Τσανγκρέτα (κύκλος 3), ο πατέρας της οικογένειας Τσανγκρέτα.
*Μπριντ Μπρέναν ως Όντρι Τσανγκρέτα (κύκλοι 3-4), η μητέρα της οικογένειας Τσανγκρέτα, σύζυγος του Βισέντε και επικεφαλής της Ιταλικής εγκληματικής οικογένειας στο Μπέρμιγχαμ, εχθρός των Peaky Blinders.
*Άλεξ ΜακΚουίν ως Πάτρικ Τζάρβις (κύκλος 3), Μέλος του Κοινοβουλίου, καθώς επίσης και μέλος και αντιπρόσωπος της Economic League, ο οποίος συνεργάζεται με τον Πατέρα Χιουζ.
*Ραλφ Ίνεσον ως Κόνορ Νάτλεϊ (κύκλος 3), επιστάτης του εργοστασίου Λάνκαστερ.
*Γουέντι Νότινγχαμ ως Μαίρη (κύκλος 3), οικονόμος του Τόμι.
*Μπίλι Μάργουντ (κύκλος 3), Τζένσον Κλάρκε (κύκλοι 4-5) και Μπίλι Τζένκινς (κύκλος 6) ως Τσαρλς Σέλμπι, γιος του Τόμι και της Γκρέις.
*Λούκα Ματέο Ζιζάρι ως Ματέο (κύκλος 4), πρωτοπαλίκαρο του Τσανγκρέτα.
*Τζέικ Τζ. Μενιάνι ως Φρεντερίκο (κύκλος 4), πρωτοπαλίκαρο του Τσανγκρέτα.
*Γκρέιαμ Χόλι ως Νάιαλ Ντέβλιν (κύκλος 4), εργαζόμενος στην εταιρία Peaky Blinders Limited, ο οποίος εργάζεται επίσης για τον Τόμι.
*Τζέιμι Κίνα ως Μπίλι Μιλς (κύκλος 4), πρώην πρωταθλητής πυγμαχίας στην κατηγορία βαρεών βαρών και εργαζόμενος στην εταιρία Shelby Company Limited, ο οποίος ορίζεται επίσης ως ο πρώτος αντίπαλος του Μπόνι σε αγώνα μέσα στην εταιρία.
*Ντέιβ Σάιμον ως Μούλτσεϊ (κύκλοι 4-5).
*Χέβεν-Λι Κλι (κύκλος 5) και Όρλα ΜακΝτόνα (κύκλος 6) ως Ρούμπι Σέλμπι, κόρη του Τόμι και της Λίζι.
*Πίτερ Κάμπιον ως Μίκι Γκιμπς (κύκλος 5), μπάρμαν στην μπιραρία Γκάρισον.
*Ντάρα Ο'Τουλ ως Λίαμ (κύκλος 6), συνεργάτης του Τζακ Νέλσον.
*Πίτερ Κούναν ως Κόνορ Νταν (κύκλος 6), συνεργάτης του Τζακ Νέλσον.
*Ασάντ Μπούαμπ ως Ανρί (κύκλος 6), μπάρμαν σε ξενοδοχείο στη Νήσο Μικελόν.
*Αναϊρίν Μπαρνάρντ ως Δρ. Χόλφορντ (κύκλος 6), προσωπικός γιατρός του Τόμι.

## Επεισόδια

### 1ος κύκλος (2013)

### 2ος κύκλος (2014)

### 3ος κύκλος (2016)

### 4ος κύκλος (2017)

### 5ος κύκλος (2019)

### 6ος κύκλος (2022)

## Παραγωγή
Η σειρά *Peaky Blinders* δημιουργήθηκε από τον Στίβεν Νάιτ με παραγωγό την Κέιτι Σουίντεν. Η εταιρία Screen Yorkshire παρείχε χρηματοδότηση για την παραγωγή μέσω του Yorkshire Content Fund, διασφαλίζοντας ως μέρος της συμφωνίας πως το μεγαλύτερο μέρος των γυρισμάτων θα λάμβανε χώρα στο Γιορκσάιρ. Κατά τη διάρκεια της παραγωγής δεν προσλήφθηκαν γλωσσολόγοι, με αποτέλεσμα στους πρώτους κύκλους της σειράς οι τσιγγάνοι Ρομά να μιλάνε συχνά σπασπά ρουμανικά, αντί ρομανί όπως θα έπρεπε.

Τα γυρίσματα του πρώτου κύκλου της σειράς έγιναν σε Μπέρμιγχαμ, Μπράντφορντ, Ντάντλεϊ, Ληντς, Λίβερπουλ και Πορτ Σάνλαϊτ. Οι σκηνές σε σιδηροδρόμους γυρίστηκαν μεταξύ Κίθλι και Ντέιμεμς, χρησιμοποιώντας βαγόνια από το Μουσείο Τρένων του Ίνγκροου (ιδιοκτησίας του Vintage Carriages Trust), αλλά και βαγόνια που ανήκαν στον οργανισμό Lancashire and Yorkshire Railway Trust. Αρκετές από τις σκηνές της σειράς γυρίστηκαν στο μουσείο Black Country Living.

Ο Σαμ Νιλ, αν και γεννήθηκε στο Όλστερ, επειδή μεγάλωσε στη Νέα Ζηλανδία ζήτησε τη βοήθεια των Βορειοϊρλανδών ηθοποιών Τζέιμς Νέσμπιτ και Λίαμ Νίσον για να ανακτήσει τη χαμένη του Ιρλανδική προφορά για τον ρόλο του Ταγματάρχη Κάμπελ. Εν τέλη, χρειάστηκε να ελαφρύνει την προφορά καθώς η σειρά προοριζόταν και για την αγορά των Ηνωμένων Πολιτειών.

Ο δεύτερος κύκλος της σειράς έλαβε το πράσινο φως λίγο μετά την προβολή του πρώτου και μεταδόθηκε από τον Οκτώβριο μέχρι τον Νοέμβριο του 2014. Στις 11 Ιανουαρίου 2014 διεξήχθησαν ακροάσεις στην περιοχή Ντίγκμπεθ του Μπέρμιγχαμ (κοντά σε σημείο όπου υπήρχαν σκηνικά της σειράς), όπου αναζητούνταν νεαροί έφηβοι άντρες λευκής ή μεικτής φυλής για βοηθητικούς ρόλους στη σειρά. Η ανταπόκριση ήταν τέτοια που σχηματίστηκε μεγάλη ουρά αναμονής στο σημείο.

Σύντομα μετά την προβολή του τελευταίου επεισοδίου του δεύτερου κύκλου, ανακοινώθηκε μέσω του επίσημου λογαριασμού της σειράς στο Twitter πως η σειρά είχε ανανεωθεί για τρίτο κύκλο επεισοδίων. Στις 5 Οκτωβρίου 2015, επίσης μέσω του επίσημου λογαριασμού στο Twitter, ανακοινώθηκε πως τα γυρίσματα του τρίτου κύκλου είχαν ξεκινήσει. Τα γυρίσματα ολοκληρώθηκαν στις 22 Ιανουαρίου 2016.

Κατά τη διάρκεια προβολής του τρίτου κύκλου, το BBC ανανέωσε τη σειρά για τέταρτο, αλλά και για πέμπτο κύκλο επεισοδίων, με τον κάθε έναν να αποτελείται από έξι επεισόδια. Τα γυρίσματα για τον τέταρτο κύκλο ξεκίνησαν τον Μάρτιο του 2017, ενώ ο κύκλος έκανε πρεμιέρα στις 15 Νοεμβρίου 2017 στο BBC Two. Αν και η εταιρία The Weinstein Company είχε εμπλακεί στο παρελθόν με τη διανομή της σειράς στις Ηνωμένες Πολιτείες, τόσο το όνομά της όσο και το λογότυπό της δεν συμπεριλήφθηκαν στους τίτλους τέλους του τέταρτου κύκλου.

Έχοντας ήδη δώσει το πράσινο φως για τον πέμπτο κύκλο στα μέσα του 2016, το BBC επιβεβαίωσε στις 22 Αυγούστου 2018 πως ο πέμπτος κύκλος θα προβαλλόταν από το BBC One κι όχι από το BBC Two, όπου προβλήθηκαν οι τέσσερις προηγούμενοι. Η σειρά έκανε την επίσημη πρεμιέρα του πέμπτου κύκλου της στις 18 Ιουλίου 2019 στο Birmingham Town Hall, ενώ ξεκίνησε να προβάλλεται στο BBC One στις 25 Αυγούστου 2019.

Στις 5 Μαΐου 2018, ο Νάιτ ανέφερε στο *Birmingham Press Club*: «Σίγουρα θα κάνουμε και έκτο κύκλο». Η παραγωγή του κύκλου ήταν προγραμματισμένη να ξεκινήσει τον Μάρτιο του 2020, αλλά λόγω της πανδημίας του Covid 19 καθυστέρησε. Κατά τη διάρκεια του 2020, άρχισαν να κυκλοφορούν φήμες πως ο κωμικός ηθοποιός Ρόουαν Άτκινσον θα συμμετείχε στον έκτο κύκλο της σειράς και θα ενσάρκωνε τον Αδόλφο Χίτλερ, αλλά οι παραγωγοί διέψευσαν την είδηση λέγοντας πως είναι «εντελώς ψευδής».

Στις 18 Ιανουαρίου 2021, ανακοινώθηκε πως ο έκτος κύκλος, του οποίου και είχαν ξεκινήσει τα γυρίσματα, θα ήταν και ο τελευταίος της σειράς. Ωστόσο, ο Νάιτ αποκάλυψε πως «η ιστορία θα συνεχίσει σε άλλη μορφή». Η Έλεν ΜακΚρόρι, η οποία υποδυόταν την Πόλι Γκρέι στη σειρά, απεβίωσε τον Απρίλιο του 2021 πριν προλάβει να ξεκινήσει τα γυρίσματα του χαρακτήρα της για τον τελευταίο κύκλος της σειράς. Ο έκτος κύκλος έκανε πρεμιέρα στις 27 Φεβρουαρίου 2022.

### Μέλλον
Μετά την ανακοίνωση πως ο έκτος κύκλος θα ήταν και ο τελευταίος της σειράς, ο Νάιτ ξεκαθάρισε πως λόγω της μεγάλης διακοπής που είχαν στην παραγωγή το 2020 εξαιτίας της πανδημίας, αποφασίστηκε πως αντί να προχωρήσουν σε έναν έβδομο κύκλο, όπως αρχικά θα γινόταν, να προχωρήσουν με την παραγωγή μίας ταινίας μεγάλου μήκους, την οποία ενδεχομένως να ακολουθήσουν άλλες τηλεοπτικές σειρές σχετιζόμενες με το πρότζεκτ.

## Προβολή και κυκλοφορία
Στις 24 Σεπτεμβρίου 2014, ανακοινώθηκε πως το Netflix απέκτησε τα αποκλειστικά δικαιώματα διανομής της σειράς σε Ηνωμένες Πολιτείες απο την Weinstein Company και την Endemol. Ολόκληρος ο πρώτος κύκλος έγινε διαθέσιμος στην πλατφόρμα στις 30 Σεπτεμβρίου 2014, ενώ ο δεύτερος κύκλος προστέθηκε τον Νοέμβριο της ίδιας χρονιάς. Ο τρίτος κύκλος έγινε διαθέσιμος στις 31 Μαΐου 2016. Ωστόσο, λόγω περιορισμών στην αδειοδότηση των τραγουδιών, το μεγαλύτερο μέρος του αυθεντικού soundtrack της σειράς δεν είναι διαθέσιμο στην εκδοχή που διανεμήθηκε από το Netflix. Ο τέταρτος κύκλος έγινε διαθέσιμος στην πλατφόρμα του Netflix στις 21 Δεκεμβρίου 2017.

Το 2018, ανακοινώθηκε πως ο πέμπτος και ο έκτος κύκλος της σειράς *Peaky Blinders* θα μεταδίδονταν από το BBC One και όχι από το BBC Two, από το οποίο μεταδόθηκαν οι πρώτοι τέσσερις κύκλοι. Ο πέμπτος και ο έκτος κύκλος έγιναν διαθέσιμοι στο Netflix στις 4 Οκτωβρίου 2019 και στις 10 Ιουνίου 2022 αντίστοιχα.

## Υποδοχή
### Κριτικές

Στη σελίδα συλλογής κριτικών Rotten Tomatoes, η σειρά *Peaky Blinders* συγκεντρώνει ποσοστό αποδοχής και για τους έξι κύκλους συνολικά 94%, ενώ στη σελίδα Metacritic 77% βασισμένο σε 16 κριτικές, με την ένδειξη «γενικά θετικές κριτικές». Ο έκτος και τελευταίος κύκλος της σειράς έλαβε γενική αποδοχή, με το ποσοστό αποδοχής στη σελίδα Rotten Tomatoes να ανέρχεται στο απόλυτο 100% με μέσο όρο 7,8/10, βασισμένα σε 26 κριτικές. Στο τμήμα ομοφωνίας αναφέρεται: «Ο έκτος κύκλος της σειράς *Peaky Blinders* πραγματεύεται με κομψό τρόπο τον πρόωρο θάνατο μίας εκ των πρωταγωνιστριών της, της Έλεν ΜακΚρόρι, ενώ θέτει το σκηνικό για την κατάλληλη κορύφωση αυτού του έπους αγαπημένων απατεώνων». Στη σελίδα Metacritic, ο έκτος κύκλος συγκέντρωσε 85/10 βασισμένο σε 11 κριτικές, με την ένδειξη «καθολική αποδοχή».

Ο Ντέιβιντ Ρένσο από την εφημερίδα *[[The Guardian]]* συνόψισε τη σειρά ως μία «καθηλωτική, γρήγορη ιστορία γκάνγκστερ από το Μπέρμιγχαμ μετά τον Πρώτο Παγκόσμιο Πόλεμο», επαινώντας τον Μέρφι ως τον «πάντοτε-τόσο-κουλ Τόμι Σέλμπι» και το υπόλοιπο καστ για τις «δυνατές τους ερμηνείες». Η Σάρα Κόμπτον από την εφημερίδα *[[The Daily Telegraph]]* βαθμλόγησε τη σειρά με 4/5, επαινώντας την για την πρωτοτυπία της και για το ότι «ξεπέρασε τις προσδοκίες μας». Ο Άλεξ Φλέτσερ από την ιστοσελίδα *Digital Spy* θεωρεί πως η σειρά *Peaky Blinders* «ξεκίνησε τόσο δυναμικά όπως ένα βέλος όταν εκτοξεύεται», ενώ ο Τομ Φρεντς από την ιστοσελίδα *Den of Geek* την αποκάλεσε «το πιο έξυπνο, κομψό και συναρπαστικό δράμα του BBC εδώ και χρόνια». Ο κριτικός Χιου Ντέιβιντ, γράφοντας για το *Cult TV Times*, ανέφερε πως η σειρά «ξεπληρώνει τον λογαριασμό» με το να «καταφέρνει να τσεκάρει πολλά κουτάκια – δράμα εποχής, επικό γκάνγκστερ, με πρωταγωνιστές αστέρια του κινηματογράφου – αλλά πηγαίνοντας κόντρα σε αυτά με πολύ ενδιαφέρον τρόπο».

Η σειρά έχει επαινεθεί ιδιαιτέρως για την κομψή φωτογραφία της και τις χαρισματικές ερμηνείες της, καθώς και για το γεγονός πως εξερευνά ένα κομμάτι της Αγγλίας και της Αγγλικής ιστορίας που σπάνια εξερευνάται σε τηλεοπτική παραγωγή. Οι ιστορικοί έχουν διχαστεί ως προς το εάν η μεταφορά χαρακτήρων και γεγονότων από άλλες δεκαετίες σε μία ιστορία που διαδραματίζεται τη δεκαετία του 1920 υπονομεύει τους ισχυρισμούς για ιστορική ακρίβεια, ή εάν παρόλα αυτά η ζωή της εργατικής τάξης εκείνης της περιόδου απεικονίζεται με έναν αληθινό και ηχηρό τρόπο. Οι κριτικές για τον δεύτερο κύκλο παρέμειναν θετικές, με την Έλεν Τζόουνς από τη διαδικτυακή εφημερίδα *[[The Independent]]* να σχολιάζει: «Η σειρά *Peaky Blinders* μπορεί τώρα να υπερηφανεύεται για αρκετά περισσότερα γνωστά ονόματα ηθοποιών που συμπληρώνουν την έξοχη δουλειά των Κίλιαν Μέρφι, Έλεν ΜακΚρόρι και Σαμ Νιλ», αναφερόμενη στην προσθήκη των Τομ Χάρντι και Νώε Τέιλορ στο καστ του δεύτερου κύκλου.

Αρκετοί κριτικοί συνέκριναν τη σειρά, με θετικό τρόπο, με την αμερικανική τηλεοπτική σειρά *[[Boardwalk Empire]]*, η οποία μοιράζεται τα ίδια θέματα και ιστορικό υπόβαθρο. Ο δημιουργός και σεναριογράφος της σειράς *Peaky Blinders*, Στίβεν Νάιτ, σε μία από τις πρώτες του συνεντεύξεις πριν την πρεμιέρα της σειράς, ανέφερε: «Ξέρεις – και δεν το λέω απλά για να το πω – αλλά δεν τις έχω παρακολουθήσει ποτέ αυτές τις σειρές. Δεν έχω παρακολουθήσει ποτέ τη σειρά *[[The Wire]]*, δεν έχω παρακολουθήσει ποτέ τη σειρά *Boardwalk Empire*, δεν τις έχω παρακολουθήσει ποτέ». Όταν ρωτήθηκε αν επίτηδες απέφευγε να παρακολουθήσει αυτές τις δραματικές σειρές, απάντησε: «Το ότι δεν θέλω πραγματικά να παρακολουθώ τη δουλειά των άλλων είναι κάπως εσκεμμένο, καθώς κάτι τέτοιο επηρεάζει αναπόφευκτα τη δική μου δουλειά». Στις 2 Μαρτίου 2016, ο Νάιτ είπε σε συνέντευξή του στο *Crime Scene Quarterly*: «Επικοινώνησαν μαζί μου για τη σειρά ο σκηνοθέτης Μάικλ Μαν, ο συγγραφέας Ντένις Λεχέιν, ο Snoop Dogg – είναι τόσο μεγάλος θαυμαστής. Και ο αείμνηστος Ντέιβιντ Μπόουι ήταν τεράστιος θαυμαστής – αναμένετε περισσότερα από αυτό» (υπονοώντας έντονα εμπλοκή του Μπόουι στον τρίτο κύκλο της σειράς). Αργότερα επιβεβαιώθηκε πως η μουσική του Ντέιβιντ Μπόουι θα συμπεριλαμβανόταν στη σειρά, ενώ ο Λέοναρντ Κόεν είχε επίσης γράψει ένα καινούριο τραγούδι για τον τρίτο κύκλο.

### Απεικόνιση της Τζέσι Ίντεν
Στον τέταρτο κύκλο της σειράς έγινε εισαγωγή του χαρακτήρα της Τζέσι Ίντεν, ο οποίος εμφανίστηκε και στον πέμπτο κύκλο της σειράς και ο οποίος ήταν βασισμένος στην πραγματική Βρετανίδα κομμουνίστρια και αρχηγό των συνδικαλιστικών οργανώσεων, Τζέσι Ίντεν. Παρά το ότι η υποδοχή που δέχτηκε ο χαρακτήρας ήταν μικτή, κάποιοι άνθρωποι που γνώριζαν την Ίντεν προσωπικά, προσβλήθηκαν από τον τρόπο που παρουσιάστηκε στη σειρά. Ο Γκράχαμ Στίβενσον, ιστορικός του Βρετανικού κομμουνισμού, προσωπικός φίλος της Ίντεν και συγγραφέας της βιογραφίας της, υπήρξε σκληρός επικριτής της σειράς δηλώνοντας:

Ο Στίβενσον επέκρινε επίσης τη σειρά για τις ενδυματολογικές επιλογές της, τη λανθασμένη απεικόνιση του Τσώρτσιλ ως Υπουργό Εσωτερικών το 1919, τη λανθασμένη απεικόνιση της Ίντεν ως την ηγέτιδα της Γενικής Απεργίας του 1926· ανακρίβειες που τελικά τον οδήγησαν στο να σταματήσει να παρακολουθεί τη σειρά. Συνέχισε λέγοντας: «Παρά το ότι η φωτογραφία της σειράς, η μουσική και ο γρήγορος ρυθμός δράσης είναι προφανώς ελκυστικά, ειδικά σε συνδυασμό με τις εξαιρετικές και χαρισματικές ερμηνείες, είναι απογοητευτικό το ότι προσελήφθη ένας ιστορικός ειδικός στην ιστορία των Τούντορ παρά κάποιος που να γνωρίζει την ιστορία του συνδικαλισμού και του κομμουνισμού».

Σε μία εκδήλωση στρογγυλής τραπέζης στην οποία συμμετείχαν ο Στίβενσον, ο ποιητής Ντέιβ Πούλερ και ο ιστορικός πολιτισμού Πολ Λόνγκ, συζητήθηκε η σειρά και η απεικόνιση της εργατικής τάξης σε αυτήν. Ο Λονγκ είδε τη σειρά θετικά και την επαίνεσε ως μία υπέροχη αναπαράσταση με ενδιαφέροντες πρωταγωνιστές της εργατικής τάξης. Ο Πούλερ είχε ανάμεικτα συναισθήματα και απογοητεύτηκε που η σειρά επέλεξε να επικεντρωθεί στη φανταστική ιστορία αγάπης της Τζέσι Ίντεν με τον Τόμι, παρά στα επιτεύγματά της ως κομουνίστρια και ηγέτιδα των συνδικαλιστών οργανώσεων.

### Βραβεία και υποψηφιότητες

### Απήχηση στην κοινωνία
Σύμφωνα με το Γραφείο Εθνικής Στατιστικής (ONS) του Ηνωμένου Βασιλείου, η σειρά *Peaky Blinders* είχε ανιχνεύσιμο πολιτιστικό αντίκτυπο στη χώρα. Το 2018, το όνομα Άρθουρ μπήκε στη λίστα με τα δέκα κορυφαία ονόματα αγοριών για πρώτη φορά από τη δεκαετία του 1920, ενώ το όνομα Έιντα μπήκε στη λίστα με τα εκατό κορυφαία για τα κορίτσια για πρώτη φορά έπειτα από έναν αιώνα. Το συμπέρασμα στο οποίο κατέληξε το ONS είναι πως η δημοφιλία αυτών των ονομάτων μετά από τόσα χρόνια οφείλεται στους δύο ομώνυμους χαρακτήρες της σειράς, Άρθουρ Σέλμπι Τζούνιορ και Έιντα Θορν.

## Βιντεοπαιχνίδι
Τον Αύγουστο του 2020, δημιουργήθηκε από την FuturLab ένα βιντεοπαιχνίδι το οποίο ήταν βασισμένο στην τηλεοπτική σειρά *Peaky Blinders* και κυκλοφόρησε για τις κονσόλες Xbox One, PlayStation 4 και Nintendo Switch, αλλά και για ηλεκτρονικό υπολογιστή μέσω της πλατφόρμας Steam.

## Σημειώσεις

## Παραπομπές


## Βιβλιογραφία
*

## Εξωτερικοί σύνδεσμοι
*''Peaky Blinders'' στο BBC Online
*
*

Κατηγορία:Βρετανικές τηλεοπτικές σειρές
Κατηγορία:Δραματικές σειρές
Κατηγορία:Αστυνομικές σειρές
Κατηγορία:Τηλεοπτικές σειρές σχετιζόμενες με το οργανωμένο έγκλημα
Κατηγορία:Τηλεοπτικά προγράμματα που έγιναν ταινίες